b'\n_START_ARTICLE_\nSrednja Azija\n_START_PARAGRAPH_\nSrednja Azija ali Osrednja Azija, pogosto imenovana tudi Centralna Azija (rusko Centralnaja Azija) je azijska regija. Pojem je prvi imenoval ruski raziskovalec in popotnik Nikolaj Mihajlovi\xc4\x87 Pr\xc5\xbeevalski. Geografsko je to zelo veliko obmo\xc4\x8dje z zelo raznoliko geografijo. Vklju\xc4\x8duje visoke planote, visoka gorstva (Tian \xc5\xa0an), suhe pu\xc5\xa1\xc4\x8dave (Kara-Kum, Kizil-Kum, Taklamakan) in pu\xc5\xa1\xc4\x8davo Gobi ter travnate stepe. Suha stepska podro\xc4\x8dja se povezujejo z vzhodnoevropskimi podro\xc4\x8dji in oblikujejo enotno obmo\xc4\x8dje, poznano kot evroazijska stepa. Velik del pokrajine v Srednji Aziji je presuh ali preve\xc4\x8d kamnit za kmetovanje, zato je tu malo stalnih naselij, prevladujejo ob\xc4\x8dasna prebivali\xc5\xa1\xc4\x8da nomadskih ljudstev, katerih prebivali\xc5\xa1\xc4\x8da so najve\xc4\x8dkrat \xc5\xa1otori in jurte. Kljub temu da je tu prete\xc5\xbeno suho podnebje, je vseeno nekaj velikih rek, kot so Amu Darja, Sir Darja, reka Hari. Ve\xc4\x8dina vode tukaj je v jezerih kot so Aralsko jezero, Kaspijsko jezero, ve\xc4\x8dkrat imenovano tudi Kaspijsko morje, in Bajkalsko jezero. Zadnja leta je prevelika poraba vode iz Aralskega jezera za kmetijske namene zelo zmanj\xc5\xa1ala vodostaj in povzro\xc4\x8dila velike okoljske probleme.'